Ɣocä 5
1
Liɛŋɛ nɛmɛ, yɛn bööth palä Kuɔth,
ka̱mɛ jɛ tiit agɔaa yɛn
ji̱ dhɔaar I-thɛ-rɛl,
kä pa̱lɛ ji̱thkun piny yɛn kua̱r,
kɛ ɣöö ba yɛ luk,
ce̱t yɛn nikɛ dhuur kä Midh-pa,
kɛnɛ cambak mi ca yuɔr
wi̱i̱ pa̱a̱m Ta-bor.
2
Kä cia nhɔk ni luuri Ci-tim,
duundɛ ni ɣöö bäkɛ duäc
kɛn diaal.
3
Ɣän ŋa̱cä Ɛ-pa-rim,
kä /ci I-thɛ-rɛl rɔ dee
tɛ̱̈ɛ̱̈ kɛ ɣä,
kä yɛn ji̱ Ɛ-pa-rim cia leer la̱t,
cɛ wi̱c I-thɛ-rɛl nyon bä.
4
Kä /ci ciɛŋkiɛn kɛ dee nhök ɣöö
dee kɛ rɔ riet Kuothdiɛn,
te ni leer rɛydiɛn.
A /ca Kuoth kui̱c ɛ kɛn.
Luek Ɣocä kɛ kui̱ palä kuthni guäyni
5
A /ca ji̱ I-thɛ-rɛl cu gɔany
ɛ liakdiɛn.
Ci ji̱ Ɛ-pa-rim cu riɛk
kɛ dueerkiɛn,
a cu ji̱ Juda cu duer
kɛɛl kɛ kɛ.
6
Cäŋ wäkɛ wä jiɛɛn kɛ detkiɛn
nikɛ ɣɔ̱ɔ̱kiɛn i̱ waa Kuoth
Nhial go̱r,
/ci kɛn ɛ bi jëk,
kɛ ɣöö cɛ jiɛɛn rɛydiɛn.
7
Kɛ nɛy ti thil ŋa̱th
kɛ Kuoth Nhial,
kɛ ɣöö cikɛ dap ni gaat läkä.
Niɛ täämɛ bi tëth path
ti̱mädiɛn kɛ däk kɛɛl
kɛ ka̱a̱kiɛn.
Ko̱r kam Juda kɛnɛ I-thɛ-rɛl
8
Kuɔth ɛ kaaŋ köör kä Giba,
kɛnɛ Rama.
Kökɛ ko̱r kä Beth-a-wɛn,
kä wër köör ji̱n Ben-ya-min!
9
Ɛ-pa-rim ba däk cäŋ duäcä rɛy
gan I-thɛ-rɛl latdä thuɔ̱k.
10
Ci bööth Juda ce̱tnikɛ nɛy
ti wuɔckɛ ti̱i̱tni piɛny,
akɛ kɛn nɛy tin bä ŋɛ̈ɛ̈nydä
ku wuɔc wi̱i̱diɛn ce̱tkɛ pi̱.
11
Ca Ɛ-pa-rim joc kɛ luk,
kɛ ɣöö nhɔkɛ ni guur guäyni.
12
Kɛ kui̱ ɛmɔ bä ce̱tnikɛ ŋiɛc
kɛ Ɛ-pa-rim,
kä bä ce̱tnikɛ tor dhɔɔr Juda.
13
Kä cäŋ ëë ci Ɛ-pa-rim jueydɛ
ŋa̱c kä ci Juda buɔ̱tdɛ nɛn,
ci Ɛ-pa-rim wi̱cdɛ luɔc kä
A-thi-ri-ya jäkɛ kuäär
in diit kä raan go̱rɛ luäk.
Ɛ ni ɣöö /cɛ buɔ̱tdu kiɛ jueydu
dee jak kä gɔaa.
14
Kä bä cu ce̱tkɛ lony kɛ Ɛ-pa-rim,
kä bä ce̱tkɛ ruath luɔny
kɛ dhɔr Juda.
Bäkɛ rɛt kä bäkɛ naŋ dɔɔr,
a thilɛ mi bikɛ kän.
15
Bä cu loc ni gua̱a̱thdä,
amäni mi ci kɛn
dueerkiɛn ŋa̱c,
kä go̱o̱r kɛn ɣä, kɛ bɛ̈cdiɛn.
